Ketil Vea

Ketil Vea (født 5. februar 1932 i Straumsjøen i Bø i Vesterålen, død 20. november 2015) var en norsk komponist, dirigent og pedagog. Han tok orkesterdirigenteksamen ved Musikkonservatoriet i Oslo (1962).


== Virke ==
Etter en tid i utenriksfart tok Vea lærerutdanning ved Nesna Lærerhøgskole (1954), underviste i Harstad og ved Nesna Lærerskole (1959–1971). Han var lektor ved Musikkonservatoriet (1971–1973), daglig leder for Nordnorsk Musikkråd (1974–1978), lektor Nesna Lærerhøgskole (1978–1985), rektor ved Nordnorsk Musikkonservatorium i Tromsø (1985–1989), lærer ved Toneheim folkehøgskole på Hamar (1990–1996) og festspillkomponist (1992). Vea komponerte en lang rekke verker for kor og orkester, strykeorkester, janitsjarmusikk og kammermusikk. Mange av disse har vært utgitt på LP og CD. Vea drev også eget bokforlag, Veanova, på Gjøvik der han var bosatt.Som nordnorsk komponist hadde han også større nærhet til den samiske kulturarv. Flere av hans titler vitner om dette, f.eks. Stallogargo og Jiedna. I Konsert for fløyte, resitasjon og orkester hentet han inspirasjon fra et annet urfolk: Teksten er hentet fra Indianerbrevet (indianerhøvdingen Sealths brev til president Franklin Pierce i 1855).Grenselandet har også en annen dimensjon. Ketil Vea tok i sine komposisjoner utgangspunkt i det miljø han befant seg i. I Nord-Norge besto det vesentlig av en stor gruppe amatørmusikere og en del profesjonelle solister og kammerensembler. Mange av hans verker er derfor skrevet for amatører, men også ofte med tanke på profesjonell medvirkning. Han har f.eks. en rekke konserter for profesjonelle solister og amatørorkester.
Blant hans verker fra de senere årene er det flere store komposisjoner som Konsert for trompet og orkester, Konsert for klarinett og orkester og Meet my orchestra. Komposisjonene har et romantisk uttrykk, der Vea imidlertid også fritt bruker forskjellige stilistiske elementer, fra impresjonistisk klangmateriale til ekspresjonistisk og modernistisk aleatorikk.Ketil Vea var en nestor innen norsk musikkpedagogikk. Han har undervist på alle nivåer, men har kanskje spesielt satt spor etter seg innen norsk lærerutdanning og ved musikkonservatoriene. Han har bl.a. vært rektor ved Nord-Norsk Musikkonservatorium i Tromsø. Hans mange lærebøker er i flittig bruk i norsk musikkundervisning. Han mottok i 1983 Lindemanprisen for sitt pedagogiske virke. Samme år mottok han Nordland Fylkes Kulturpris og Petter Dass-prisen for sin organisatoriske og kompositoriske virksomhet tilknyttet landsdelen. I 1992 var han festspillkomponist ved Festspillene i Nord-Norge.I 2007 ble Vea tildelt Kongens fortjenstmedalje i gull.


== Produksjon ==


=== Verkliste (utvalg) ===


==== Orkesterverker ====
Intrada I, (1963)
Konsert for fiolin og orkester, (1976)
Intrada II, (1977)
Jiedna for sang og orkester, (1980)
Romanse for fiolin og orkester, (1980)
Konsert nr. 3 for klaver, orkester og kor, (1984)
Konsert for trompet, horn og orkester, (1988)
Nordlandet for sopran, resitasjon og orkester (tekst: K. Sandvik), (1992)
Intrada III for strykere, (1998)
Konsert for klarinett og orkester, (2001)
Symfonisk fantasi for klaver og orkester, (2001)
Meet my orchestra, ouvertyre for orkester, (2003)


==== Kammermusikk ====
Sonate for trompet og orgel, (1972)
Suite for klarinett og klaver, (1976)
Blow out for blåsekvintett, (1977)
Godt at gråmåsen song for kvartett og forteller, (1980)
Elegi for to sangere og kammerensemble, (1984)
Messingkvintett, (1986)
Fem dampskip, suite for kammerensemble, (1993)
Ei vise i oktober for fiolin og klaver, (2003)


==== Vokalkomposisjoner ====
Det är vackrast, sang og klaver, (1972)
Før det sner, sang og klaver, (1975)


=== Bokutgivelser ===
Spilleboka, Norsk Musikforlag A/S
Metodisk Improvisasjon for lærere, Norsk Musikforlag A/S
Temaboka, Norsk Musikforlag A/S
Vi gjør musikk, med Cederløf og Engström, Fazer forlag
Musikkpedagogisk grunnbok, med O. Leren
Den nye spilleboka (elev, lærerhefte)
Musikkdidaktikk, Norsk Musikforlag A/S
I musikk, Sang og spill og mere til for grunnskole og musikkskole, Norsk Musikforlag A/S
Musikk – en menneskerett, artikler gjennom 40 år, Norsk Musikforlag A/S
30 epistler om musikk i skolen, Veanova
Synspunkter og kulturblikk, Veanova
Slekt, minner og meninger, Veanova
"Med Straumsjøen" , Veanova
"Bø private realskole" red. Veanova
"Herlige dønninger, Sk/S"Christian Radich" til Madeira og New York sommeren 1948


=== Diskografi ===
Alf Richard Kraggerud, Meet my Orchestra (2003)
Arne Brattland, Arctic Suite (1997)
Tori Stødle, Music from the Top of the World (1991)
Alta Motettkor, Ottar Grimstad, Under Nordlys Himmel (1989)
Håkon Stødle, Tori Stødle, Musikk fra Nord (1987)
Geir Henning Braaten, Norwegian Pianorama (1984)


== Utmerkelser ==
Lindemanprisen (1983)
Nordland fylkes kulturpris (1983)
Petter Dass-medaljen (1983)
Kongens fortjenstmedalje i gull (2007)


== Referanser ==


== Eksterne lenker ==
veanova.no Arkivert 19. april 2017 hos Wayback Machine. forlagets nettside.
Ketil Vea 50 år. Komponist for amatører – NRK-opptak fra Nasjonalbibliotekets arkiver.
Verkliste fra NB noter.